*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 14ης Μαρτίου 1988

που τροποποιεί την απόφαση 78/618/ΕΟΚ περί συστάσεως επιστημονικής συμβουλευτικής επιτροπής για την έρευνα της τοξικότητας και της οικοτοξικότητας των χημικών ενώσεων

(88/241/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι η Επιτροπή έχει συστήσει, με την απόφαση 78/618/ΕΟΚ (1), όπως τροποποιήθηκε τελευταία από την απόφαση 80/1084/ΕΟΚ (2), την επιστημονική συμβουλευτική επιτροπή για την έρευνα της τοξικότητας και της οικοτοξικότητας των χημικών ενώσεων·

ότι πρέπει να γίνουν τροποποιήσεις στην εν λόγω απόφαση ώστε να είναι δυνατόν να λαμβάνονται γνώμες σχετικά με την αξιοπιστία των νέων μεθόδων στον τομέα της τοξικολογίας και οικοτοξικολογίας και για να ληφθεί υπόψη η προσχώρηση τριών νέων κρατών μελών και συγκεκριμένα της Ελλάδας, της Ισπανίας και της Πορτογαλίας, καθώς και η εμπειρία που έχει αποκτηθεί κατά τη λειτουργία της επιτροπής,

ΑΠΟΦΑΣΙΖΕΙ:

Άρθρο 1

Η απόφαση 78/618/ΕΟΚ τροποποιείται ως εξής:

1. Στο άρθρο 2, η παράγραφος 1 αντικαθίσταται από το ακόλουθο κείμενο:

«1. Η επιτροπή και, κατά περίπτωση, τα τμήματα που αναφέρονται στο άρθρο 8 έχουν ως έργο να παρέχουν γνώμες στην Επιτροπή, μετά από αίτησή της, σχετικά με τα ακόλουθα:

α) όλα τα προβλήματα που σχετίζονται με την εξέταση της τοξικότητας και της οικοτοξικότητας των χημικών ενώσεων και των οποίων η χρησιμοποίηση ενδέχεται να επιφέρει επιβλαβείς συνέπειες στην ανθρώπινη υγεία και σε ποικίλους τομείς του περιβάλλοντος, λαμβάνοντας υπόψη:

- τις επιστημονικές γνώσεις που έχουν αποκτηθεί για την τοξικότητα και την οικοτοξικότητα των χημικών ενώσεων,

- τις χρήσεις και τις ποσότητες αυτών των ενώσεων,

- την εκτίμηση του επιπέδου έκθεσης·

β) την αξιοπιστία των νέων μεθόδων στον τομέα της τοξικολογίας και της οικοτοξικολογίας.

Οι γνώμες της επιτροπής αφορούν κυρίως:

- την εξέταση των τοξικών συνεπειών που έχουν οι χημικές ενώσεις στον άνθρωπο,

- την εξέταση των διαφόρων τρόπων διάδοσης και της διαδικασίας συγκέντρωσης στο περιβάλλον των χημικών ενώσεων, οι οποίες επιδρούν ή μπορούν να επιδράσουν στον άνθρωπο,

- την εξέταση των τοξικών και βλαβερών συνεπειών των χημικών ενώσεων σε ποικίλους τομείς του περιβάλλοντος,

- την εκτίμηση της αξιοπιστίας και της δυνατότητας εφαρμογής των νέων μεθοδολογιών για την εκτίμηση της τοξικότητας και της οικοτοξικότητας των χημικών ενώσεων.»

2. Τα άρθρα 3 και 4 αντικαθίστανται από το ακόλουθο κείμενο:

«Άρθρο 3

Η επιτροπή περιλαμβάνει 24 μέλη, και συγκεκριμένα δύο από κάθε κράτος μέλος, από τα οποία 12 είναι υψηλού επιπέδου εμπειρογνώμονες τοξικολογίας και 12 υψηλού επιπέδου εμπειρογνώμονες οικοτοξικολογίας.

Άρθρο 4

Η Επιτροπή διορίζει τα μέλη της επιτροπής έχοντας υπόψη την ανάγκη να εξασφαλίζεται η κάλυψη των διαφόρων ειδικών τομέων της τοξικολογίας και της οικοτοξικολογίας.»

3. Στο άρθρο 7, η παράγραφος 1 αντικαθίσταται από το ακόλουθο κείμενο:

«1. Η επιτροπή εκλέγει μεταξύ των μελών της και για περίοδο τριών ετών, έναν πρόεδρο και δύο αντιπροέδρους. Για την εκλογή απαιτείται πλειοψηφία των δύο τρίτων των παρόντων μελών. Οι δύο αντιπρόεδροι, ένας εμπειρογνώμονας τοξικολογίας και ένας εμπειρογνώμονας οικοτοξικολογίας, ασκούν την προεδρία του αντίστοιχου τμήματος.»

4. Στο άρθρο 9, η παράγραφος 1 αντικαθίσταται από το ακόλουθο κείμενο:

«1. Κατά γενικό κανόνα η επιτροπή, τα τμήματα και οι ομάδες εργασίας συνέρχονται στην έδρα της Επιτροπής μετά από πρόσκληση αυτής. Όμως, σε εξαιρετικές περιπτώσεις και όταν το απαιτούν επιστημονικοί λόγοι, οι συνεδριάσεις μπορούν να λάβουν χώρα εκτός της έδρας της Επιτροπής μετά από πρόσκληση αυτής.»

Άρθρο 2

Η παρούσα απόφαση αρχίζει να ισχύει στις 14 Μαρτίου 1988.

Βρυξέλλες, 14 Μαρτίου 1988.

Για την Επιτροπή

Ο Πρόεδρος

Jacques DELORS

(1) ΕΕ αριθ. L 198 της 22. 7. 1978, σ. 17.

(2) ΕΕ αριθ. L 316 της 25. 11. 1980, σ. 21.